b'\n_START_ARTICLE_\nFran Crippen\n_START_SECTION_\nKariera\n_START_PARAGRAPH_\nCrippen je v svojih \xc5\xa1tudentskih letih tekmoval za Univerzo v Virginiji in pod njenim okriljem priplaval do 11 vseameri\xc5\xa1kih naslovov plavalca leta in 2 naslovov plavalca leta Atlantske obalne konference (ACC). Kot \xc4\x8dlan ameri\xc5\xa1ke odprave je na Igrah dobre volje 2001 v Brisbanu, Avstralija, osvojil bronasto kolajno. Na Panameri\xc5\xa1kih igrah 2003 v Santo Domingu, Dominikanska republika, je na 400 in 1500 m prosto osvojil srebrni medalji. Crippen je ZDA zastopal tudi na Panpacifi\xc5\xa1kem prvenstvu leta 2006, na katerem je na 10\xc2\xa0km osvojil srebro. Od leta 2006 do 2008 je nato pod taktirko trenerja Billa Rosa tekmoval za kalifornijski Misijon Vieja Nadadoresa. Leta 2007 je znova nastopil na Panameri\xc5\xa1kih igrah in si tokrat v brazilskem Riu de Janeiru priboril zlato kolajno na 10\xc2\xa0km. Dve leti kasneje si je, prav tako na 10\xc2\xa0km, priplaval \xc5\xa1e bron na Svetovnem prvenstvu 2009 v Rimu, Italija. Leta 2010 se je vrnil tudi na Panpacifi\xc5\xa1ko plavalno prvenstvo in na 10\xc2\xa0km v Irvinu, Kalifornija, zasedel drugo mesto. Ob vseh teh mednarodnih dose\xc5\xbekih je bil Crippen tudi \xc5\xa1estkratni ameri\xc5\xa1ki dr\xc5\xbeavni prvak. Dva naslova je osvojil na 800 m prosto, dva na 5\xc2\xa0km in \xc5\xa1e dva na 10\xc2\xa0km.\n_START_SECTION_\nZasebno \xc5\xbeivljenje\n_START_PARAGRAPH_\nCrippen se je rodil leta 1984 star\xc5\xa1ema Petu in Pat v Bryn Mawru, Pensilvanija. Leta 2002 je dokon\xc4\x8dal Akademijo Germantown v Fort Washingtonu, Pensilvanija. Zatem se je vpisal na Univerzo v Virginiji, na kateri je leta 2006 diplomiral iz sociologije._NEWLINE_Crippen je svojo plavalno kariero pri\xc4\x8del pri \xc5\xa1estih letih na pobudo sestre in kasnej\xc5\xa1e \xc4\x8dlanice ameri\xc5\xa1ke plavalne olimpijske odprave v Sydney, Maddy Crippen. Vse tri njegove sestre so postale odli\xc4\x8dne plavalke, Maddy je tekmovala za Univerzo Villanova in na Olimpijskih igrah 2000 nastopila na 400 m metulj. Druga sestra Claire je finalistka dr\xc5\xbeavnega prvenstva in trenutno tekmuje za Univerzo v Virginiji. Tretja sestra Teresa je panameri\xc5\xa1ka prvakinja na 200 m hrbtno in \xc4\x8dlanica ameri\xc5\xa1ke dr\xc5\xbeavne reprezentance.\n_START_SECTION_\nSmrt\n_START_PARAGRAPH_\nPo koncu daljinske dirke za Plavalni svetovni pokal v Fujairahu, Zdru\xc5\xbeeni arabski emirati, je Crippenov sotekmovalec Alex Meyer opazil, da Crippen \xc5\xa1e ni prispel v cilj. Potem ko je zavpil na pomo\xc4\x8d, so ostali tekmovalci sko\xc4\x8dili nazaj v vodo in pri\xc4\x8deli z iskanjem Crippena. Dve uri po koncu dirke in po 90 minutah iskanja so na prizori\xc5\xa1\xc4\x8de pri\xc5\xa1li potaplja\xc4\x8di. Kmalu zatem so Crippenovo truplo odkrili blizu ciljne boje, okoli 450 metrov pred obalo. Nemudoma so ga odpeljali v lokalno bolni\xc5\xa1nico, v kateri so ga proglasili za mrtvega. Ob tem nekateri domnevajo, da je umrl \xc5\xbee kar na prizori\xc5\xa1\xc4\x8du samem. Takim domnevam v najve\xc4\x8dji meri botruje dejstvo, da so Crippena na\xc5\xa1li z name\xc5\xa1\xc4\x8denimi plavalnimi o\xc4\x8dali, saj daljinski plavalci v primeru te\xc5\xbeav najprej odstranijo svoja o\xc4\x8dala. Zmagovalec dirke Thomas Lurz in ostali tekmovalci so kasneje izjavili, da je temperatura vode presegala 30 \xc2\xb0C. Prav tako je moralo v \xc4\x8dasu tekmovanja zdravni\xc5\xa1ko pomo\xc4\x8d poiskati \xc5\xa1e nekaj drugih tekmovalcev, med drugim dva Ameri\xc4\x8dana in en Brazilec._NEWLINE_Predsednik Mednarodne plavalne zveze dr. Julio Maggione je v izjavi za javnost povedal, da gre za prvi primer smrti na katerem koli tekmovanju pod okriljem Mednarodne plavalne zveze (Fine) in da so odprli preiskavo. Crippen naj bi sicer svojemu trenerju po 8 kilometrih dejal, da \xc4\x8duti \xc5\xbeejo, a je vseeno nadaljeval z dirko.'